**Osnovni pojmovi informatike**

Porijeklo riječi informatika: informacija i automatika.   
  
Neke od definicije informatike:  
- Nauka o sistematskoj i racionalnoj obradi informacija kao nosilaca ljudskog znanja i komunikacija, prvenstveno pomoću automatskih mašina. (Dakle, nauka o informacijama i njihovoj obradi pomoću automatskih mašina);  
- Informatika je nauka prikupljanja, memorisanja, obrade i prikazivanja informacija;  
- Nauka o informacijama, njihovom prikupljanju, memorisanju, obradi i prikazivanju prvenstveno pomoću računara.  
  
Termin **Informatika**se koristi samo u Evropi, dok u SAD-u ne postoji taj termin već u tom smislu postoje dvije nauke: **Information Sciences** i**Computer Sciences**. Slično tome, kod nas pored informatike postoji i **Računarstvo**koji predstavlja teorijske nauke o arhitekturi računara, računarskim programima i primjeni računara.  
  
**Podaci**su registrovane činjenice, oznake ili zapažanja. **Informacija** je neka činjenica ili skup činjenica koji imaju svoj smisao i značaj. Ona je nosilac komunikacije između subjekata. Ako neka registrovana činjenica ima svoj smisao za nekog subjekta, tj njemu predstavlja neko obaveštenje, onda je to informacija, inače je podatak.Podaci postaju informacije u trenutku njihovog korišćenja.  
**Automatska obrada podataka** može se definisati kao manipulisanje i obrada podataka od izvora do krajnjeg proizvoda, upotrebom mehaničkih ili elektronskih mašina, uz minimalnu intervenciju čovjeka. U modernom društvu, kada govorimo o obradi podataka, mislimo na obradu podataka uz pomoć računara.  
  
Počeci razvoja računara vezani su za čovjekov trud da sebi olakša mentalni rad, prvenstveno izračunavanje, koje je podložno greškama, kao i memorisanje tj čuvanje podataka. Savremeni računari i računarski sistemi pružaju mnogo više od pomagala za izračunavanje. Računar je postao univerzalna alatka primjenljiva u skoro svim područjima ljudske djelatnosti.Svijet je sada postao**informaciono društvo**, što podrazumijeva primjenu informacionih tehnologija u svim oblastima života: u poslovanju, komunikaciji, obrazovanju, trgovini, upravljanju, nauci, zabavi, itd. Informaciono društvo zahtijeva **doživotno učenj**e, jer treba stalno biti u korak sa napretkom informacionih tehnologija, budući da se bez njih ne može više zamisliti rad i životno okruženje.  
  
Cilj nastavnog predmeta informatika je sticanje osnovne računarske pismenosti i osposobljavanje učenika za upotrebu računara u budućem radu i školovanju. Osnovna računarska pismenost nije samo poznavanje upotrebe računara, poznavanje tehničkih detalja računara i programskih proizvoda, već i razumijevanje principa rada računara, i primjenu računara. 